লোককথা বলে, পরশপাথরের ছোঁয়ায় নাকি লোহা হয় সোনা! আর এই পরশপাথর এনফোর্সমেন্ট ডিরেক্টরেটের (ইডি) বজ্রমুঠি সোনামুঠি করে দিতে পারে। 
কারণ, ইডি’র হাতে ধৃত কলকাতার বিতর্কিত ব্যবসায়ী পরশমল লোঢা কেন্দ্রীয় সংস্থার কাছে জেরায় দাবি করেছেন, শাসকদলের রাজ্যস্তরের দুই শীর্ষ নেতা হিসাব বহির্ভূত টাকা অন্যত্র সরিয়েছেন। গত সপ্তাহে পরশমলের বালিগঞ্জের বাড়িতে এবং বেহালার অফিসে তল্লাশি চালিয়ে যে নথি ইডি সংগ্রহ করেছে, তাতে তদন্তকারীদের ধারণা আরও দৃ়ঢ় হয়েছে।
প্রসঙ্গত, ২৫ কোটি কালো টাকা সাদা করার অভিযোগে গত ২২ ডিসেম্বর দিল্লি থেকে ধরা পড়েছেন পরশমল। তাঁর দেওয়া তথ্যের ভিত্তিতে দিল্লির তাবড় আইনজীবী রোহিত টন্ডনকে গ্রেফতার করা হয়েছে সম্প্রতি।
পরশমল তৃণমূলের যে দুই শীর্ষনেতার নাম ইডি’র কাছে জেরায় বলেছেন, তাঁদের একজনের বিরুদ্ধে আয়কর বিভাগ মোটা অঙ্কের টাকা বেআইনিভাবে লেনদেনের তদন্ত শুরু করেছে। সেই তদন্ত অবশ্য শুরু হয়েছে নোট বাতিলের আগেই। এক ব্যক্তি আয়কর দফতরের কাছে তথ্য জানার অধিকার আইনে ওই নেতার লেনদেনের বিষয়ে জানতে চেয়েছিলেন। সেই তথ্য পাওয়ার পর তিনি বিষয়টি প্রধানমন্ত্রীর দফতরের নজরে আনেন।
 
পরশমলের অফিসে তল্লাশি চালিয়ে সুইৎজারল্যান্ডের একটি ব্যাঙ্কে এক মহিলার নামে অ্যাকাউন্টের নথি পেয়েছে ইডি। তদন্তকারীদের দাবি, ওই অ্যাকাউন্টের সঙ্গে ওই নেতার এক আত্মীয়ের যোগ রয়েছে। নোট বাতিলের পর পরশমল মারফত ওই দুই নেতা হিসাব বহির্ভূত টাকা সাদা করিয়েছেন বলেও দাবি ইডি’র।
ওই নেতাদের মধ্যে একজনের বিরুদ্ধে বিরোধীরা সারদা-কাণ্ডে জড়িত থাকার অভিযোগ একাধিকবার করলেও সিবিআই দৃশ্যত বিশেষ আমল দেয়নি। তবে এবার ইডি ওই নেতাদের বিরুদ্ধে কঠোর পদক্ষেপ করতে চলেছে কি না, সে বিষয়ে রাজ্যের শাসকদল-ঘনিষ্ঠ কয়েকজন আইপিএস অফিসারও দিল্লিতে খোঁজখবর নিচ্ছেন।
সুদীপ বন্দ্যোপাধ্যায় গ্রেফতার হওয়ার পর মুখ্যমন্ত্রী জানিয়েছিলেন, প্রধানমন্ত্রী নরেন্দ্র মোদী ‘প্রতিহিংসার বশে’ আরও কাকে গ্রেফতার করতে চান! ওই কথা শুনে দলের অন্দরেও চর্চা শুরু হয়েছে, এরপর সিবিআই বা ইডি’র কোপে কে?